Իր հերթին Մաքս Բուդակյանը ՙԱրարատ՚ում գրում է. ՙ1991 թվականին հրատարակված Թ. Փորթերի ՙՊրահա՝ Արվեստ եւ Պատմություն՚ գրքում ասվում է, որ Լիլիովա եւ Կարլովա փողոցների հատման կետում ՙՈսկե օձի մոտ՚ Ռենեսանսային շենքն է, որը 1714 թվականից առաջին սրճարանն է Պրահայի, եւ որի տերը հայ Դեոդատուս Դամայանն է՚։ Սակայն հեղինակը երեւի շփոթել է, քանի որ այդ թվականին Դեոդատը իրոք բացել է մի սրճարանատուն, որի տեղում այսօր ՙԵրեք ջալյամի մոտ՚ հյուրանոցն է։ Հենց այս հյուրանոցի կայքէջում է գրված, որ 1714 թվականին հայ Դեոդատ Ռամայանը բացել է Չեխիայի առաջին սրճարանը եւ վաճառել է հույն Դեոդատուս Դամասցենուսի կողմից բերած սուրճը։ 1972-1976 թվականներին շենքը կապիտալ վերանորոգման է ենթարկվել եւ առ այսօր գործում է իբրեւ ՙԵրեք ջալյամի մոտ՚ հյուրանոց, որի առաջին հարկում կա նաեւ ռեստորան։ Հետեւաբար այս 1714 թիվը վերաբերում է երկրորդ սրճարանին, ինչը մի շարք չեխական աղբյուրներ համարում են Պրահայի առաջին փակ սրճարանի ստեղծման տարեթիվ, այդ թվում՝ ՙՈսկե օձի մոտ՚ սրճարանի կայքէջը։